- De har sagt til mig, at jeg ikke bliver sendt ud i noget. Det er sådan set godt nok. Det fortæller 61-årige Majbritt Hansen fra Hjørring. Hun er af Hjørring Kommune blevet sendt i jobtilbud hele 35 gange , og det på trods af, at hun blandt andet døjer med diabetes, knogleskørhed og slidgigt i ryg og knæ. Tirsdag var hun igen til samtale med kommunen, og her blev hun 'fredet' for at komme ud i flere tilbud - i hvert fald indtil september. Nu skal hun nemlig til en lægeundersøgelse, der skal være med til at klarlægge, om hun er berettiget til en førtidspension. Tør at håbe Men selvom hun er fredet for at komme i flere tilbud, giver det ikke ro i sindet. - Det er jo svært at slappe af, og det giver søvnproblemer om natten. Man tænker jo hele tiden på, om det kommer til at falde ud til ens fordel eller ej. Hun synes, at de mange jobtilbud fra Hjørring Kommune har været nytteløse. Efter 20 år på kontanthjælp fik hun i 2018 tildelt flexjob, da hun havde søgt om førtidspension. På trods af hendes mange diagnoser blev det vurderet, at hun kan arbejde seks timer om ugen - typisk to timer ad gangen over tre dage. Men for at klare de to timers arbejde, måtte hun tage smertestillende. Nu er der lidt mere håb end der længe har været hos den 61-årige hjørringenser - også selvom, der er lang tid til september. - Jeg har nok mere håb nu, for de sender mig ikke ud til noget. De jagter ikke rundt med mig. Så håber jeg bare, at det falder ud til min fordel.

Opsummering:
Majbritt Hansen afventer nu et lægebesøg, der skal være med til at klarlægge, om hun er berettiget til førtidspension.